Lænker

(arbejdstitel)

Lænker er historien om en dreng, der lever sit liv bundet til et træ i sin bedstemoders gård. Bedstemoderen er ikke ond, men har bundet drenget, fordi kun således vil den profeti, der skal give landet lykke og velstand kunne gå i opfyldelse.

Naturligvis møder hendes handlemåde modstand i det omgivende lille bysamfund. Men hun forstår at tale for sig, og i sidste ende: kommer samfundets lykke ikke forud for en enkelt drengs opvækst?

Drengen selv, Adam, kalder vi ham, er selvfølgelig ked af situationen og ønsker sig kun frihed.

Byens smukke pige – Eva – fatter interesse for ham. Mest fordi han er eksotisk i sit fangenskab. Men for for Adam er det en stor kærlighed.

Det går selvfølgelig hverken værre eller bedre, end at bedstemoderen dør, og på sit dødsleje må erkende, at hun ikke længere kan huske, hvad profetien egentlig gik ud på, eller hvor hun havde den ide fra. Til gengæld bliver Adam rent faktisk fri. Men det er en frihed, som han ikke kan bruge. Som fri mister Eva interessen for ham, alt det han troede han ville i sit liv mister sin lokkende fortryllelse, nu da det rent faktisk er muligt.

En opera om ønsker og deres ulyksalige opfyldelse.

Tanker om Operaskrivning:

Min tilgang til denne opera er på sin vis minimalistisk. Hele ouverturen benytter kun én tone, Adams indledende arie bevæger sig hovedsageligt over to toner.

Dertil kommer en stigende skalabevægelse, som ligger som en fast struktur under neden.

Hver sanger har sin egen let genkendelige motivverden.

Med denne legoklods musik er tanken dog ikke at stilisere til ligegyldighed. Nej, legoklodserne bruges emotionelt til at skabe en udadvendt musik med emotioner og genkendelige melodier. Mit håb er, at emotionerne undgår svulstighed ved at udfolde sig indenfor let genkendelige melodiske rammer.

Og så igen: Opera skal bevæge sit publikum. Så lidt svulst må der være plads til.

Svend Hvidtfelt Nielsen, April 2015